REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2166-18

16. jul 2018. godine

B e o g r a d

ZAPISNIK

25. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 10. JULA 2018. GODINE

Sednica je počela u 10,00 časova.

Sednicom je predsedavao Ljubiša Stojmirović, zamenik predsednika Odbora.

Sednici su prisustvovali članovi Odbora: Marko Atlagić, Milena Bićanin i njen zamenik Predrag Jelenković, Vladimir Orlić, Mihailo Jokić (zamenik Bogdana Obradovića), Marko Parezanović, Nataša St. Jovanović, Đorđe Kosanić, Miletić Mihajlović, Nikola Savić (zamenik Dubravka Bojića), Muamer Zukorlić (kasnije, u toku sednice), Ratko Jankov, Žarko Korać, Fatmir Hasani i Olena Papuga,

Sednici nisu prisustvovali članovi Odbora: Žarko Obradović i Aleksandra Jerkov, niti njihovi zamenici.

Sednici je prisustvovla i narodna poslanica Marija Janjušević.

Sednici je prisustvovao Bojan Tubić, pomoćnik ministra prosvete, nauke i tehnološkog razvoja.

Nakon glasanja, usvojen je sledeći:

D n e v n i r e d

1. **Razmatranje zahteva studenata koji studiraju po starom nastavnom programu u vezi sa produženjem roka studiranja.**

Pre prelaska na razmatranje utvrđenog dnevnog reda, usvojeni su jednoglasno: Zapisnik 23. sednice i Zapisnik 24. sednice Odbora.

1. Prva tačka dnevnog reda: **Razmatranje zahteva studenata koji studiraju po starom nastavnom programu u vezi sa produženjem roka studiranja.**

U uvodnom izlaganju, zamenik predsednika Odbora, Ljubiša Stojmirović je istakao da je primio predstavnike studenata koji su izneli predlog za produženje roka studiranja. Tom prilikom, on im je uputio kritiku zbog manjka ambicija da završe studiranje u razunom roku. I pored toga, zalaže se da im se produži rok za okončanje studija još za dve godine.

Marko Atlagić podržao je studente jer u Zakonu iz 2005. godine nije bio određen rok za završetak studija. Smatra da nije reč o lošim studentima, da neki od njih već rade i da su se ostvarili u svom poslu, ali je ponegde  problem u profesorima. Naveo je primer, da kod jednog profesora 400 studenata   ne uspeva sedam godina da položi ispit, ili primer drugog profesora, kod koga je od 600 studenata samo dvoje položilo. Zato studentima ne treba uskraćivati njihovo ustavno pravo da mogu da studiraju.

Mihailo Jokić ocenio je da bi student prevashodno trebalo da nauči i primeni u praksi ono što je izučavao na studijama. U tom smislu istakao je, da dobar profesor u srednjoj školi traži da se učenik sam javlja kada nauči gradivo i to najmanje dva puta u toku polugodišta. U svakom slučaju, kriterijumi studiranja se ne smeju „spuštati”.

Žarko Korać je napomenuo da nije u skladu sa evropskom praksom da se toliko dugo studira kao kod nas, pa, npr. u Engleskoj, ako student padne tri puta na jednom ispitu, brišu ga sa fakulteta. Tačno je da Zakonom iz 2005. nije bio određen rok studiranja, ali trebalo bi imati u vidu da se od tada mnogi studijski programi menjaju. „Uvek sam sklon da izađem studentima u susret, glasaću za, ali glasam malo protiv svojih ubeđenja kao nastavnika. Ako student nije mogao da završi fakultet, onda profesor treba da razgovara sa njim i vidi o čemu se radi“, rekao je Korać i na kraju sugerisao da se uputi pismo univerzitetima, da razgovaraju sa studentima o tome.

Narodna poslanica Marija Janjušević, koja nije član Odbora, rekla je da se sve češće uočavaju nepravilnosi i na državnim fakultetima. Ona je takođe konstatovala da je bolonjski sistem obrazovanja na nespretan način uveden u Srbiju i da se nada da će Odbor dati podršku studentima, a Ministarstvo prosvete sprovesti u delo.

Milena Bićanin smatra da se ovakvim odlukama o produženju roka za završetak studija šalje loša i nepedagoška poruka, iako nema argumenata za drugačiju odluku. Prema njenim rečima, ta poruka glasi  da je odlično studirati celi život.

Član Odbora, Ratko Jankov bio je mišljenja da se zalazi u osetljivu oblast. Dajemo pravo studentima da beskonačno studiraju. Treba napraviti analizu na kojim je to fakultetima, koji su to predmeti kako bi država nekim dodatnim angažmanima mogla da pomogne studentim, rekao je on i dodao da je stav njegovog pokreta (DJB) da se produžavanjem roka studentima ulazi u zonu koja nije pravno regularna.

Fatmir Hasani govorio je o manjku učenika koji pohađaju trogodišnje stručne škole, koje osposobljavaju zanatlije, te da se dualno obrazovanje teško sprovodi u malim sredinama gde je nerazvijena privreda.

Javljajući se ponovo za reč, Marko Atlagić je zatražio da se ispita stanje u Beogradskoj poslovnoj školi o kojoj se u poslednje vreme mnogo piše i govori u negativnom kontekstu, a Mumer Zukorlić je predložio da se to učini i u Visokoj poslovnoj školi strukovnih studija u Blacu.

Na kraju diskusije, Bojan Tubić, pomoćnik ministra prosvete za visoko obrazovanje je istakao, da će Ministarstvo sprovesti zaključke koji se na ovoj sednici usvoje u vezi sa rokom studiranja.

**Odbor je, na osnovu iznetih predloga, povodom razmatranja zahteva studenata koji studiraju po starom nastavnom programu zaključio sledeće:**

1. **Studentima upisanim na osnovne, magistarske i doktorske studije na svim nivoima studija, trebalo bi produžiti rok za završetak studija po započetom planu i programu, uslovima i pravilima studija.**
2. **Odbor traži od Ministarstva detaljnu informaciju o dešavanjima u Beogradskoj poslovnoj školi i Visokoj poslovnoj školi u Blacu.**

Sednica je završena u 10,50 časova.

SEKRETAR ZAMENIK PREDSEDNIKA

Dragomir Petković prof. dr ljubiša Stojmirović